Petras Šalčius

Petras Šalčius (1893 m. sausio 25 d. Čiudiškiuose, Prienų valsčius, Rusijos imperija – 1958 m. balandžio 22 d. Kaune, palaidotas Petrašiūnų kapinėse) – Lietuvos ekonomistas, kooperacijos teoretikas ir praktikas, profesorius, spaudos bendradarbis.

Biografija 
1913 m. baigė Marijampolės gimnaziją, 1918 m. baigęs Maskvos universitetą ir Aukštuosius kooperacijos kursus prie Šaniavskio liaudies universiteto. 1916 m. dirbo prof. Prokopovičiaus ir F. Totomianco seminaruose.

1918 m. grįžo į Lietuvą ir pasišventė kooperacijos idėjos įgyvendinimui. Apsigyveno Kaune. 1919 m. Prekybos ir pramonės ministerijoje įsteigė Kooperacijos departamentą, kūrė kooperatyvus bei kooperacijos sąjungas, rengė metodiką. Jo parengtas „Kooperacijos bendrovių ir jų sąjungų įstatymas“, priimtas 1919 m., veikė iki 1940 m.

Spaudoje pradėjo bendradarbiauti 1910 m. 1919–1940 m. redagavo kooperatininkų žurnalą „Talka“. Rašė į leidinius „Lietuvių balsas“, „Lietuvos ūkininkas“, „Viltis“, „Lietuvos aidas“, „Bendras darbas“, „Darbo balsas“, „Naujoji sodyba“, „Santara“, „Tautos ūkis“, „Verslas“, „Vilniaus aidas“ ir kt. 1939 m. priimtas į Lietuvos žurnalistų sąjungą. 

1919–1925 m. Lietuvos kooperacijos bendrovių sąjungos valdybos pirmininkas, Lietuvos kooperatyvų tarybos, Lietuvos kooperatininkų draugijos steigėjas ir ilgametis pirmininkas, Prekybos, pramonės ir amatų rūmų narys, Kooperacijos banko valdybos narys, Lietuvių-švedų draugijos pirmininkas. 1931 m. tapo Tarptautinio kooperacijos instituto nariu.

Nuo 1922 m. buvo LU Teisių fakulteto Ekonomikos katedros docentas, nuo 1935 m. – profesorius. 1939 m. jam suteiktas mokslinis daktaro laipsnis. 1940 m. tapo Kauno universiteto prorektoriumi, 1942 m. – LMA akademiku. Paskelbė apie 600 originalių ir verstų publikacijų, apie 20 liko nespausdinta. Jo kūrybinis palikimas saugomas Vilniaus universiteto ir Kauno apskrities viešojoje bibliotekoje, bei LMA centriniame archyve.

Nuo 1940 m. dirbo Vilniuje. Iki vokiečių okupacijos pabaigos ėjo Lietuvos teisės ir ūkio istorijos instituto direktoriaus pareigas. 1946 m. išrinktas Ekonomikos instituto vyr. moksliniu bendradarbiu. 1945–1950 m. dirbo Kauno valstybiniame universitete, o vėliau buvo apkaltintas ir atleistas iš darbo, nes kritikavo kolūkinę santvarką.

Bibliografija 
 Kooperacija, 1931 m.
 Ekonomika, 2d., 1931–1932 m.
 Ekonomikos pagrindai, 1933 m.
 Žemės ūkio organizacijos Lietuvoje iki 1915 m., 1937 m.

Atminimo įamžinimas 
 1993 m. Šalčių sodyboje Čiudiškiuose (Prienų rajonas) Mato Šalčiaus ir jo brolio ekonomikos mokslų daktaro Petro garbei atidengta memorialinė lenta. Prienų kraštotyros muziejuje veikia mokslininko prof. dr. Petro Šalčiaus ekspozicija.
 1994 m. spalio 28 d. Kauno centre ant namo (V. Putvinskio g. 12) iškilmingai atidengta memorialinė lenta: „Čia 1922–1958 m. gyveno žymiausias Lietuvos kooperacijos teoretikas ir praktikas, ūkio istorijos tyrinėtojas, ekonomikos mokslų daktaras profesorius akademikas Petras Šalčius ir rašytoja Antanina Gustaitytė-Šalčiuvienė“.
 2006 m. viena Romainių gatvė pavadinta brolių M. ir P. Šalčių vardu.

Šaltiniai 

Lietuvos ekonomistai
Lietuvos kooperatininkai
Lietuvos redaktoriai